ডেঙ্গি আক্রান্তের মৃত্যুর ঘটনা কি ‘আড়ালে’ রাখার চেষ্টা হচ্ছে? 
প্রশ্নটা উঠছে, কারণ, ডেঙ্গি আক্রান্ত ৫৬ বছরের উত্তম দাসের মৃত্যু হয়েছে গত ১৪ মার্চ। মৃত্যুর চার মাস পরেও এমন কোনও তথ্য ‘জানা নেই’ বলে দাবি স্বাস্থ্যভবনের। খোঁজ নেওয়া হবে বলে উত্তর এসেছে আর জি কর মেডিক্যাল কলেজ হাসপাতাল কর্তৃপক্ষের কাছ থেকে। অথচ, পরিবারের স্পষ্ট অভিযোগ, ডেঙ্গি আক্রান্ত হয়েও ডেঙ্গি সংক্রান্ত চিকিত্সা পাননি উত্তম।
মতিঝিল এলাকার অজয় নগরের বাসিন্দা উত্তম জ্বরে ভুগছিলেন। তাঁর স্ত্রী বীণা বলেন, ‘‘স্থানীয় চিকিত্সককে দেখানো হয়। জ্বরের ওষুধ খাওয়ানো হয়। 
কিন্তু মাথায় যন্ত্রণা, গাঁটে গাঁটে যন্ত্রণা-সহ ডেঙ্গির যাবতীয় লক্ষণ দেখা যায়। আরও অসুস্থ হয়ে পড়লে ৯ মার্চ রাতে আর জি কর হাসপাতালে ভর্তি করানো হয়।’’ পরিবারের দাবি, তারপর থেকে ক্রমশ অবস্থার অবনতি হয় উত্তমের। তাঁর ছেলে আশিস জানান, জরুরি বিভাগ বিল্ডিংয়ের তিন তলায় রাখা হয়েছিল। চিকিত্সকদের কাছে বার বার আবেদন করা হয়েছিল ডেঙ্গির চিকিত্সার জন্য। ১২ মার্চ রক্ত পরীক্ষা করতে পাঠানো হয় আর জি করের ল্যাবরেটরিতেই। সেখানেই জানা যায় উত্তম ডেঙ্গিতে আক্রান্ত। আশিস বলেন, ‘‘আমাকে মাইকে নাম ঘোষণা করে ডাকা হয়। দেখা করতে বলা হয়। আমি দ্রুত বাবার ওয়ার্ডে যাই। রক্ত পরীক্ষার রিপোর্টে ডেঙ্গি সংক্রমণ ধরা পড়ে। সেই রিপোর্ট দিই। বলা হয়, ডেঙ্গির সঠিক চিকিত্সার জন্য মেডিসিন বিভাগে রেফার করা হবে। তারপর ফের বলা হয়, ডেঙ্গি থেকে তিনি ক্রমশ সুস্থ হচ্ছেন। কিছুই স্পষ্ট করা হয়নি আমাদের। ডেঙ্গির কোনও চিকিত্সাই হল না। ধীরে ধীরে সব অর্গ্যান ফেল করে গেল।’’ 
পরিবারের সকলেরই দাবি, সঠিক চিকিত্সা পেলেই বেঁচে যেতেন উত্তম। বীণা জানান, ২০১৬ সালে তাঁর ছেলে আশিসও ডেঙ্গি আক্রান্ত হয়েছিলেন। বেলেঘাটা আই ডি হাসপাতালে চিকিত্সাধীন ছিলেন। সেখান থেকে সুস্থ হয়ে ফেরেন। আর আশিসের আক্ষেপ, ‘‘ডেঙ্গি নিয়ে কেন যে এত লুকোচুরি, চাপা দেওয়ার চেষ্টা, বুঝি না। বাবাকে বাঁচাতে পারলাম না। বাবার অন্য কোনও রোগ কোনও দিন ছিল না।’’
এ বিষয়ে কোনও মন্তব্য করতে চাননি আর জি করের একাধিক আধিকারিক। অধ্যক্ষ শুদ্ধোদন বটব্যাল বলেন, ‘‘সব কিছু তো জানা যায় না। বিষয়টি দেখতে হবে। খোঁজ নেব।’’ কর্তৃপক্ষের কাছে ডেঙ্গি সম্পর্কিত তথ্যের বিষয়ে জানতে চাওয়া হলে অধ্যক্ষ বলেন, ‘‘নিয়ম অনুযায়ী সবই স্বাস্থ্যভবনকে জানানো হয়।’’ এ বিষয়ে জানতে চাওয়া হলে স্বাস্থ্যভবনের জনস্বাস্থ্য বিষয়ক বিভাগের উপ-অধিকর্তা দীপঙ্কর মাজি বলেন, ‘‘এমন কোনও তথ্য জানা নেই।’’ আর জি করে মৃত উত্তম ডেঙ্গিতে আক্রান্ত ছিলেন? দীপঙ্করের জবাব, ‘‘কোনও রোগীর রক্ত পরীক্ষায় ডেঙ্গির জীবাণু এনএসওয়ান পজিটিভ হতেই পারে। কিন্তু সেই রোগীর অন্য সমস্যাও থাকতে পারে এবং সেই কারণে মৃত্যু হতে পারে। একমাত্র চিকিত্সকেরাই বলতে পারবেন, আসলে কী কারণে মৃত্যু হয়েছে।’’